﻿ Brela - Utazás Videó
Közzétéve: Dec 1, 2010 by Administrator Kategória: Horvátország Közép-Dalmácia - 6,866 Nézettség
Brela, egy üdülőtelepülés Dalmáciában az Adria-i tenger partja és a Biokovo-hegy között, 15 km-re észak-nyugati irányban Makarska-tól. Brela szimbóluma a "Kamen Brela", amely egy kis sziklasziget nem messze a tengerparttól. 2004-ben az amerikai Forbes magazin szerint a világ tíz legszebb strandja közül, a Brela-i "Dugi rat" a hatodik helyen áll, Európában pedig az elsőn.
A krónikákban Brela számos néven jelenik meg, mint például "Berulia" vagy "Brelo". Az elnevezés eredete a "forrásvíz" szóból ered, melyet a helyiek "vrilo"-nak vagy "vrelo"-nak mondanak. A "vrulja" szó "tenger szintje alatti"-t jelöl. Brela-ban több víz alatti forrás is található, ami 20 méterrel a víz felszíne alatt ömlik a tengerbe, ezekről kapta nevét a település.
Az első írásos bizonyíték a település létezéséről a bizánci császártól Konstantin Porphyrogennetos-tól származik, körülbelül 950-ből. Görög nyelven írt könyvében a "Közigazgatás a birodalomban" a települést "Beroyllia" néven említi mint egyikét a négy megerősített településnek, Makar, Zaostrog és Gradac mellett, melyek a régi Pagania tartomány részét képezték. Juraj Šubić, Klis hercege 1315-ben kelt Chartájában a település lakosságát latinizált formában használta, "Brolanenses"-ként. A XVI.-XVII. századi források már egyértelműen megkülönböztetik Alsó- és Felső-Brelát (Donja Brela és Gornja Brela). Donja Brela a tenger parti része a városnak, míg Gornja Brela a domb háta mögött fekszik. Horvát nyelven elsőként 1694-ben kerül említésre, Nikola Ursić nővér végrendeletében.
A Poletnica-tornyot 387 méteres magasságban építették. Ez a torony, akárcsak a török által a XVI.XVII. században épített tornyok a város viharos történelmének az ékes bizonyítékai. Az egyik ilyen toronynál harcolt maga Arapović Hasszán-aga is, aki itt lelte halálát. Erről a történetről ballada is szól, ennek a címe "Hasanaginica".
Soline szívében találjuk Brela legidősebb "lakosát" az ezeréves tölgyet. A természet ezen látványossága turisták ezreit vonzza ide, akik csodálattal néznek fel a gigantikus fakoronára.
Nevista-ban található a "Menyasszony sziklája" (Nevistina stina). Ehhez a természeti képződményhez egy nagy szerelemről legenda is fűződik, miszerint a szikla a kővé vált fiút és leányt ábrázolja.
A Zmajevača-barlang bárki által megtekinthető. A barlang bejárata mindössze 70 cm széles, viszont a lejutáshoz kötélre és világításra is szükség van. A barlang belseje csodálatos látványt nyújt gyönyörű sztalaktitjaival, cseppkőoszlopaival és csillogó falaival, amelyen az idők folyamán kikristályosodott a kalcium karbonát. A Zmajevača-barlang ürege 1400 négyzetméter alapterületű, a legnagyobb mélysége pedig 162 méter. A barlang alján van a legnagyobb terület, ennek nagysága 70x35 méter. A barlang egyik különlegessége, hogy bizonyos napállásnál a napfény képes ebbe a mélységbe is lejutni.
Címkék: Közép-Dalmácia, Brela, Horvátország
zsuzsa hozzáadva 3 éve Brelában Jardulán nyaraltunk, csodálatos, nyugalmas környezetben nagyon jól éreztük magunkat!